CELEX: 
Language: et
Date: 2021-04-21 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrusi (EL) 2017/2358 ja (EL) 2017/2359 seoses jätkusuutlikkustegurite, -riskide ja -eelistustega arvestamise lõimimisega kindlustusandjate ja kindlustustoodete turustajate suhtes kohaldatavatesse tootejärelevalve- ja juhtimisnõuetesse ning kindlustuspõhiste investeerimistoodete puhul kohaldatavatesse äritegevuse eeskirjadesse ja investeerimisnõustamisse

SELETUSKIRI
            
            
               Käesolev määrus on osa komisjoni laiemast jätkusuutliku ehk kestliku arengu algatusest. See paneb aluse ELi õigusraamistikule, milles on finantssüsteemi keskmesse asetatud jätkusuutlikkusega seotud kaalutlused, et toetada Euroopa majanduse muutmist keskkonnahoidlikumaks ja vastupidavamaks ringmajanduseks kooskõlas Euroopa rohelise kokkuleppe
                  1
                eesmärkidega.
            
            
               Pärast 2016. aasta Pariisi kliimakokkuleppe ning kestliku arengu eesmärke käsitleva ÜRO kestliku arengu tegevuskava 2030 vastuvõtmist teatas komisjon jätkusuutliku majanduskasvu rahastamise tegevuskavas
                  2
                kavatsusest lõimida jätkusuutlikkusega arvestamine finantsnõustamise pakkumisse ning selgitada valdkondlikes õigusaktides jätkusuutlikkusega arvestamist nn usaldussuhtest tulenevate kohustuste puhul. Teatises „Euroopa roheline kokkulepe“ kinnitatakse, et finants- ja kapitalivoogude suunamiseks rohelistesse investeeringutesse ning varade kasutuskõlbmatuks muutumise vältimiseks on vaja pikaajalisi signaale. Käesoleva delegeeritud määrusega aidatakse kaasa selle eesmärgi saavutamisele.
            
            
               Komisjoni delegeeritud määrusega (EL) 2017/2358
                  3
                täiendatakse Euroopa Parlamendi ja nõukogu direktiivi (EL) 2016/97
                  4
                (edaspidi „kindlustustoodete turustamise direktiiv“), täpsustades tootejärelevalve- ja juhtimisnõudeid, mida kohaldatakse kindlustusandjate ja kindlustustoodete turustajate suhtes, ning komisjoni delegeeritud määrusega (EL) 2017/2359
                  5
                täiendatakse direktiivi (EL) 2016/97, täpsustades kindlustuspõhiste investeerimistoodete turustamise suhtes kohaldatavaid teabenõudeid ja äritegevuse eeskirju. Käesoleva määrusega muudetakse delegeeritud määrusi (EL) 2017/2358 ja (EL) 2017/2359 kahel viisil.
            
            
               Esiteks hõlmab see sobivuse hindamisse ka klientide eelistusi jätkusuutlikkuse seisukohast. Praeguses kindlustustoodete turustamise direktiivi raamistikus peavad kindlustuspõhiseid investeerimistooteid turustavad kindlustusvahendajad ja -andjad koguma vajalikku teavet kliendi teadmiste ja kogemuste kohta investeerimisvaldkonnas, tema finantsseisundi, sh tema kahju kandmise võime, ning tema eesmärkide, sh riskitaluvuse kohta, et kindlustusvahendajad või -andjad saaksid soovitada kliendile sobilikke kindlustuspõhiseid investeerimistooteid (sobivuse hindamine). Investeerimiseesmärke käsitlev teave hõlmab teavet riskivõtmiseelistuste, riskiprofiili ja investeeringu otstarbe kohta. Investeerimiseesmärke käsitlev teave on aga üldiselt seotud finantseesmärkidega ning kliendi muid eesmärke, näiteks jätkusuutlikkuseelistusi, tavaliselt ei käsitleta. Praegused sobivuse hindamised ei hõlma üldjuhul küsimusi kliendi jätkusuutlikkuseelistuste kohta ning enamik kliente jätkusuutlikkuse teemat ise ei tõstataks. Seepärast saaksid kindlustuspõhiseid investeerimistooteid järjepidevalt turustavad kindlustusvahendajad ja -andjad pöörata valikuprotsessis jätkusuutlikkusteguritele rohkem tähelepanu.
            
            
               Euroopa Parlamendi ja nõukogu määrusega (EL) 2019/2088 (edaspidi „SFDR“)
                  6
                on ette nähtud, et finantstoote dokumentatsioonis tuleb kirjeldada, kuidas märgitud jätkusuutlikkustasemeid või -eesmärke kavatsetakse saavutada või kuidas need on saavutatud. Kuna tegemist ei ole märgistamissüsteemiga, võib kirjeldada erinevaid jätkusuutlikkuseesmärke. Kuigi SFDRi artiklis 9 osutatud finantstoodete eesmärgiks peavad olema jätkusuutlikud investeeringud, mis ei tekita olulist kahju, nagu on määratletud SFDRi artikli 2 punktis 17, võivad SFDRi artikli 8 alla kuuluvad finantstooted hõlmata erinevaid strateegiaid, isegi selliseid, mis väidetavalt põhinevad keskkonnaalastel, sotsiaalsetel ja juhtimisalastel teguritel, sotsiaalselt vastutustundlikul investeerimisel või jätkusuutlikkusele orienteeritusel, kuid võib-olla ei ole siiski jätkusuutlikkuse seisukohast olulised. Võttes arvesse seda ja asjaolu, et kindlustustoodete turustamise direktiiv, SFDR ning Euroopa Parlamendi ja nõukogu määrus (EL) 2020/852
                  7
                (taksonoomiamäärus) hõlmavad erineva määratlusega tooteid, tagatakse käesoleva määruse eelnõuga, et finantsinstrumente, mis on jätkusuutlikkuse seisukohast teataval määral olulised, võib soovitada klientidele või potentsiaalsetele klientidele, kes väljendavad selgeid jätkusuutlikkuseelistusi. Jätkusuutlikkuseelistused hõlmavad seepärast finantsinstrumente, mis investeeritakse vähemalt teataval määral taksonoomiamääruse nõuetele vastavatesse tegevustesse või SFDRi artikli 2 punktis 17 määratletud jätkusuutlikesse investeeringutesse, mis hõlmavad ka taksonoomianõuetele vastavaid tegevusi, või mille puhul võetakse peamise kahjuliku mõjuna jätkusuutlikkusele arvesse investeeringute negatiivset välismõju keskkonnale või ühiskonnale. Jätkusuutlikkuseelistusi käsitlevad eeskirjad toetavad ja tugevdavad poliitikaeesmärki vähendada rohepesu ja ebasobivate toodete müüki ning soodustavad finantssüsteemi üleminekut nii, et see tõeliselt toetaks ettevõtjaid nende üleminekul jätkusuutlikkusele ning jätkaks juba niigi jätkusuutlike ettevõtjate toetamist.
            
            
               Jätkusuutlikkuseelistusi käsitlevad eeskirjad tagavad kooskõla SFDRi ja taksonoomiamäärusega ning suurendavad märkimisväärselt kõnealuste määruste alusel jätkusuutlikkusalase teabe avalikustamise tulemuslikkust. Taksonoomiamäärusega nõutakse, et avalikustataks, mil määral on investeeringud kooskõlas ELi taksonoomiaga. 
            
            
               Tegevuse seisukohast võiksid kindlustuspõhiseid investeerimistooteid turustavad kindlustusvahendajad ja -andjad selleks, et hõlbustada sisemisi protsesse ja eelkõige klientidele või potentsiaalsetele klientidele soovituste koostamist, tuginedes eelnevale finantsinstrumentide analüüsile, sellised tooted eelnevalt liigitada ja rühmitada, võttes aluseks keskkonnasäästlikuks kvalifitseeruvasse majandustegevusse tehtud investeeringute osakaalu, jätkusuutlike investeeringute osakaalu või peamiste kahjulike mõjude arvessevõtmise (näiteks peamiste kahjulike mõjude kategooriate, kohustuste liikide ning kvalitatiivsete või kvantitatiivsete näitajate põhjal). Kuna kindlustuspõhiste investeerimistoodetega seotud investeeringud võivad avaldada jätkusuutlikkusteguritele erinevat peamist negatiivset mõju, peaksid kindlustusvahendajad ja -andjad klientidele või potentsiaalsetele klientidele selgitama, et elemendid, mis näitavad jätkusuutlikkusteguritele avalduva peamise negatiivse mõju arvessevõtmist, võivad olla asjakohased mitmesuguste keskkonna-, sotsiaal-, töötajate või juhtimisega seotud küsimuste puhul ja et nende põhjal peaks olema võimalik tõendada arvessevõtmist ja näidata vastavat kohustust käsitleda peamisi kahjulikke mõjusid aja jooksul ning et neid võib kajastada kvalitatiivsete või kvantitatiivsete näitajatega, sealhulgas, kuid mitte ainult nendega, mis on kooskõlas SFDRiga.
            
            
               Teiseks lõimitakse käesolevas määruses jätkusuutlikkusriskidega arvestamine tootejärelevalve- ja juhtimisnõuetesse ning huvide konflikte käsitlevatesse eeskirjadesse. Kehtiva kindlustustoodete turustamise direktiivi raamistiku kohaselt peab kindlustustooteid klientidele müügiks koostav kindlustusandja ja -vahendaja kehtestama toote heakskiitmiseks või olemasolevas kindlustustootes oluliste muudatuste tegemiseks kindla korra, mida ta rakendab ja kontrollib, enne kui toodet klientidele tutvustatakse või turustatakse. Toote heakskiitmise korraga määratakse kindlaks iga kindlustustoote sihtturg ja tagatakse, et kõiki sellisele kindlaksmääratud sihtturule avalduvaid asjakohaseid riske hinnatakse ning et kavandatav turustamisstrateegia vastab kindlaksmääratud sihtturule. Delegeeritud määruses (EL) 2017/2358 on sätestatud tootejärelevalve- ja juhtimiskorra täiendavad üksikasjad. 
            
            
               Kindlustustoodete turustamise direktiivi artikli 25 lõike 2 alusel vastu võetud delegeeritud määruses (EL) 2017/2358 sätestatud tingimustes sihtturu kindlaksmääramiseks ei ole sõnaselgelt sätestatud üksikasju selle kohta, kuidas kindlustustooteid koostavad kindlustusandjad ja -vahendajad ning kindlustustoodete turustajad peavad arvesse võtma jätkusuutlikkustegureid ja jätkusuutlikkuseeesmärke. Käesolevas määruses selgitatakse, et jätkusuutlikkustegureid ja jätkusuutlikkuseesmärke tuleks arvesse võtta kindlustustoodete järelevalve- ja juhtimiskorras.
            
            
               See jätkusuutlikkusriski käsitlev osa põhineb Euroopa Kindlustus- ja Tööandjapensionide Järelevalve (EIOPA) tehnilistel nõuannetel, mis puudutavad jätkusuutlikkusriskide ja -teguritega arvestamise lõimimist Solventsus II ja kindlustustoodete turustamise direktiivi kohastesse delegeeritud õigusaktidesse
                  8
               . Tehnilistes nõuannetes järeldatakse, et jätkusuutlikkusriskide ja -teguritega arvestamise lõimimist delegeeritud määrustesse (EL) 2017/2358 ja (EL) 2017/2359 on vaja lähemalt selgitada, ning sellega seoses on välja toodud konkreetsed sätted. 
            
            
               Käesolev määrus ja muud valdkondlikud delegeeritud õigusaktid, millega kohandatakse usaldussuhtest tulenevaid kohustusi käsitlevaid eeskirju ning mis võeti vastu koos, tugevdavad ka SFDRi, Euroopa Parlamendi ja nõukogu määrust (EL) 2019/2089
                  9
                ning taksonoomiamäärust. Neis eeskirjades lõimitakse jätkusuutlikkusega seotud kaalutlused järjekindlalt eri sektorite investeerimise, nõuandmise ja avalikustamise nõuetesse. Neis on asetatud finantssüsteemi keskmesse keskkonnaalased, sotsiaalsed ja juhtimisega seotud (jätkusuutlikkus)kaalutlused, et aidata kaasa Euroopa majanduse muutmisele keskkonnahoidlikumaks, vähese CO2 heitega, vastupidavamaks ja ressursitõhusaks ringmajanduseks.
            
            
               Käesolev määrus põhineb kindlustustoodete turustamise direktiivi artikli 25 lõikes 2, artikli 28 lõikes 4 ja artikli 30 lõikes 6 sätestatud õigustel.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               2016. aasta detsembris moodustas komisjon jätkusuutliku rahastamise kõrgetasemelise eksperdirühma, kes aitaks oma soovitustega kaasa ELi jätkusuutliku rahastamise strateegia väljatöötamisele. Jätkusuutliku rahastamise kõrgetasemeline eksperdirühm avaldas Euroopa jätkusuutliku majanduse rahastamise vahearuande („Financing a Sustainable European Economy“) 2017. aasta juuli keskel ja esitles lõpparuannet 18. juulil 2017 toimunud sidusrühmade üritusel; sellele järgnes konsulteerimisküsimustik. 
            
            
               Koos eksperdirühma lõpparuandega Euroopa jätkusuutliku majanduse rahastamise kohta avaldati 31. jaanuaril 2018 tagasisidearuanne. Selles on tehtud kokkuvõte saadud vastustest. Lõpparuandes soovitab eksperdirühm nõuda finantsnõustajatelt, et nad küsiksid finantsnõustamise tavapärase osana jaeinvestoritelt investeeringute jätkusuutliku mõjuga seotud eelistuste kohta ning võtaksid neid eelistusi arvesse. Samuti soovitatakse arutada pikaajaliste ja jätkusuutlikkusriskidega tegelemise juhtimist.
            
            
               2018. aasta märtsis saatis komisjon laiali sihtotstarbelise küsimustiku, mis käsitles keskkonnaalaste, sotsiaalsete ja juhtimisega seotud kaalutluste lõimimist sobivuse hindamisse. Konsulteerimine näitas, et nõustamisel tõstatavad jätkusuutlikkuse teema vaid vähesed kliendid. Mõned selle põhjused on järgmised: i) kättesaadav teave jätkusuutlikkusega seotud finantstoodete kohta pole läbipaistev; ii) praeguste dokumentidega kaasneb suur rohepesuoht ning iii) teadmised selle mõju kohta riskile ja tulemuslikkusele on puudulikud. Paistab, et kliendid väljendavad nõustamisel süstemaatiliselt huvi jätkusuutlikkustegurite vastu üksnes harvadel juhtudel. 
            
            
               Peale selle avaldati kooskõlas parema õigusloome suunistega ajavahemikul 2018. aasta 24. maist kuni 21. juunini tagasiside saamiseks delegeeritud määruse eelnõu, millega lõimitakse jätkusuutlikkuse aspektidega arvestamine kindlustuspõhiste investeerimistoodetega seotud investeerimisnõustamisse. Komisjon sai 20 vastust, mis puudutavad käesolevat delegeeritud määrust, millega muudetakse määrust (EL) 2017/2359. Eri taustaga sidusrühmad (nt vabaühendused, finantssektori ühendused, avalik-õiguslikud asutused) esitasid märkusi delegeeritud määruse mitmesuguste aspektide kohta. Kuigi üldiselt väljendati tugevat toetust ideele pöörata investeerimisprotsessi käigus suuremat tähelepanu muudele kui finantseesmärkidele, ei soovinud mõni sidusrühm muuta kindlustustoodete turustamise direktiivi põhjal äsja rakendatud protsesse. Nagu eespool kirjeldatud, pole komisjon veendunud üksnes vajaduses oma jätkusuutliku rahastamise tegevuskavaga kiiresti edasi liikuda, vaid leiab ühtlasi, et uute viidetega SFDRile ning käesoleva delegeeritud õigusakti kohaldamise kavandatava ajakavaga (12 kuud pärast jõustumist) on tagatud piisav paindlikkus.
            
            
               Sobivuse hindamise protsessi mõne eesmärgi puhul tegi komisjon mõned muudatused, et teha vajalik eristus ühelt poolt investeerimiseesmärkide ja teiselt poolt jätkusuutlikkuseelistuste vahel. See eristus on oluline, et vältida ebasobivate toodete müüki. Jätkusuutlikkustegureid ei tohiks pidada tähtsamaks kui kliendi isiklikku investeerimiseesmärki. Seepärast tuleks jätkusuutlikkuseelistusi sobivuse hindamise protsessi käigus käsitleda alles siis, kui kliendi investeerimiseesmärk on selgelt kindlaks tehtud. Jätkusuutlikkuseelistusi käsitlevate eeskirjade eesmärk on suurendada klientide või potentsiaalsete klientide teadlikkust jätkusuutlikkuseesmärkidega kindlustuspõhiste investeerimistoodete kättesaadavusest. Võttes arvesse jätkusuutlikkuseelistusi käsitlevaid eeskirju, ei ole erineva tasemega jätkusuutlikkuseesmärkidega kindlustuspõhiseid investeerimistooteid vaja kohandada. Kõnealuste kindlustuspõhiste investeerimistoodete suhtes kohaldatakse kas jätkusuutlikkuseelistuste korda või saab neid ka edaspidi soovitada, kuid mitte kliendi või potentsiaalse kliendi jätkusuutlikkuseelistustele vastavate kindlustuspõhiste investeerimistoodetena, nagu on määratletud käesolevas määruses. Tegevuse seisukohast tuleks kindlustuspõhiste investeerimistoodete jätkusuutlikkusnäitajad esitada läbipaistval viisil, mis võimaldab kindlustuspõhiseid investeerimistooteid turustavatel kindlustusvahendajatel ja -andjatel pidada klientide või potentsiaalsete klientidega dialoogi, et nad mõistaksid piisavalt üksikasjalikult klientide isiklikke jätkusuutlikkuseelistusi. Ülekauplemise vältimiseks peaks olemasolevate klientide puhul, kelle jaoks sobivuse hindamine on juba läbi viidud, kindlustuspõhiseid investeerimistooteid turustavatel kindlustusvahendajatel ja -andjatel olema võimalik teha olemasoleva sobivushinnangu järgmisel korrapärasel ajakohastamisel kindlaks kliendi isiklikud jätkusuutlikkuseelistused.
            
         
         
            
               Jätkusuutlikkuseelistusi käsitlevad eeskirjad tugevdavad ELi taksonoomia kasutamist jätkusuutlike tegevuste puhul, st majandustegevuste puhul, mis kvalifitseeruvad taksonoomiamääruse artikli 3 kohaselt keskkonnasäästlikuks, ja jätkusuutlike investeeringute puhul, mis on määratletud SFDRi artikli 2 punktis 17, ning hõlmavad ka investeeringuid eespool nimetatud keskkonnasäästlikuks kvalifitseeruvatesse majandustegevustesse. Eeskirjad stimuleerivad ka selliste finantsinstrumentide soovitamist, milles võetakse arvesse ja vähendatakse kõnealuste investeeringute olulist negatiivset välismõju, st peamist kahjulikku mõju.  
            
            
               Komisjon palus EIOPA-l esitada tehnilised nõuanded kindlustustoodete turustamise direktiivi kohaselt vastu võetavate delegeeritud õigusaktide võimalike muudatuste kohta seoses jätkusuutlikkusriskide ja -teguritega arvestamise lõimimisega organisatsiooniliste nõuete ning tootejuhtimis- ja -järelevalvekorra valdkonnas.
            
            
               30. aprillil 2019 esitas EIOPA oma tehnilised nõuanded, milles käsitletakse jätkusuutlikkusriskide ja -teguritega arvestamise lõimimist Solventsus II ja kindlustustoodete turustamise direktiivi kohastesse delegeeritud õigusaktidesse. Nõuannetes võeti arvesse seisukohti, mida sidusrühmad olid väljendanud 28. novembrist 2018 kuni 28. veebruarini 2019 toimunud avaliku konsultatsiooni käigus. Dokument sisaldab kulude-tulude analüüsi. Selles käsitletakse jätkusuutlikkusriskide ja -teguritega arvestamise lõimimist tootejärelevalve- ja juhtimisnõuetesse ning huvide konflikte käsitlevatesse eeskirjadesse. Soovitused, mille EIOPA koostas ja mille üle ta avalikult konsulteeris, lõimiti käesolevasse delegeeritud määrusesse.
            
            
               Kooskõlas parema õigusloome põhimõtetega avaldati käesolev ettepanek teiseks konsulteerimiseks, mis toimus 8. juunist 2020 kuni 6. juulini 2020. Pärast saadud tagasiside nõuetekohast kaalumist tehti teksti täiendavaid muudatusi.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva määruse õiguslik alus on sätestatud direktiivi (EL) 2016/97 artikli 25 lõikes 2, artikli 28 lõikes 4 ja artikli 30 lõikes 6.
            
            
               Määrus hõlmab määruse (EL) 2017/2358 ja määruse (EL) 2017/2359 järgmisi muudatusi.
            
            
               Artikli 1 eesmärk on selgitada, et kindlustustooteid klientidele müügiks koostavad kindlustusandjad ja -vahendajad peaksid selliste kliendirühmade kindlakstegemisel, kelle vajadustele, omadustele ja eesmärkidele kindlustustoode vastab, nõuetekohaselt arvesse võtma jätkusuutlikkuseesmärke. Toote riski ja tootluse profiili ning tunnuste kaalumisel tehtaval sihtturu hindamisel tuleks arvestada ka toote jätkusuutliku investeerimise eesmärki või keskkonnaalaseid või sotsiaalseid omadusi. Sellise läbivaatamise raames peaksid kindlustustooteid koostavad kindlustusandjad ja -vahendajad võtma sõnaselgelt arvesse ka sihtturgu kuuluvate klientide jätkusuutlikkuseesmärke. 
            
            
               Lisaks peaksid kindlustustooteid koostavad kindlustusandjad ja -vahendajad avalikustama oma toodete jätkusuutlikkustegurid läbipaistval viisil, mis võimaldab kindlustustoodete turustajatel pidada klientide või potentsiaalsete klientidega dialoogi, et nad mõistaksid piisavalt üksikasjalikult klientide isiklikke jätkusuutlikkuseelistusi, nagu on sätestatud komisjoni delegeeritud määruses (EL) 2017/2358. Jätkusuutlike investeeringute puhul ei ole vaja negatiivset sihtturgu kindlaks teha.
            
            
               Artikli 2 eesmärk on selgitada, et kindlustuspõhiseid investeerimistooteid turustavad kindlustusvahendajad ja -andjad peavad võtma arvesse huvide konflikte, mis võivad tekkida seoses jätkusuutlikkusteguritega. Samuti peaksid kindlustusvahendajad ja -andjad kindlustuspõhiste investeerimistoodete kohta nõu andmisel viima ellu oma klientide või potentsiaalsete klientide jätkusuutlikkuseelistuste kohustusliku hindamise. Nad peaksid võtma neid jätkusuutlikkuseelistusi arvesse klientidele soovitatavate kindlustuspõhiste investeerimistoodete valimise protsessis. Jätkusuutlikkuseelistuste lahutamatu osa peaksid olema kolm kindlustuspõhiste investeerimistoodete kategooriat, nimelt tooted, mis hõlmavad sellisesse majandustegevusse tehtavate jätkusuutlike investeeringute miinimumosa, mis kvalifitseerub keskkonnasäästlikuks taksonoomiamääruse artikli 3 alusel, või tooted, mis hõlmavad SFDRi artikli 2 punktis 17 määratletud jätkusuutlike investeeringute miinimumosa, mille määrab kindlaks klient või potentsiaalne klient. Kolmas kindlustuspõhiste investeerimistoodete kategooria, mis on kõlblik isiklike jätkusuutlikkuseelistuste seisukohast, on tooted, mille puhul võetakse arvesse peamist negatiivset mõju jätkusuutlikkusteguritele ja mille puhul  määrab arvessevõtmist tõendavad elemendid kindlaks klient või potentsiaalne klient.
            
            
               Näiteks hõlmavad kindlustuspõhised investeerimistooted, mis hõlmavad jätkusuutlike investeeringute miinimumosa alati SFDRi artiklis 9 osutatud finantstooteid ja SFDRi artiklis 8 osutatud finantstooteid, tingimusel et sellised finantstooted on suunatud vähemalt teataval määral jätkusuutlikele investeeringutele. Miinimummäära määravad kindlaks kliendid või potentsiaalsed kliendid ning seega võetakse jätkusuutlikkuseelistusi käsitlevates eeskirjades täielikult arvesse nende jätkusuutlikkuseesmärke. Üheks näiteks on ka kindlustuspõhised investeerimistooted, millel on keskkonnaalased või sotsiaalsed omadused, mis põhinevad muu hulgas välistamisstrateegial ja mis võivad kuuluda jätkusuutlikkuseelistuste alla, tingimusel et need on vähemalt teataval määral suunatud jätkusuutlikele investeeringutele või et nad tõendavad, et peamisi negatiivseid mõjusid võetakse arvesse ja käsitletakse või leevendatakse kooskõlas vastavalt kas investeeringute miinimumosadega või elementidega, mis näitavad jätkusuutlikkuseteguritele avalduva peamise negatiivse mõju arvessevõtmist, nagu on kindlaks määranud klient või potentsiaalne klient. See tähendab ka, et kindlustuspõhised investeerimistooted, mis edendavad keskkonnaalaseid või sotsiaalseid omadusi ilma jätkusuutlike investeeringute osata või ilma taksonoomianõuetele vastavasse tegevusse tehtavate investeeringute osata või milles ei võeta arvesse peamist negatiivset mõju, ei ole kõlblikud soovitamiseks klientidele või potentsiaalsetele klientidele nende isiklike jätkusuutlikkuseelistuste alusel. Selliseid kindlustuspõhiseid investeerimistooteid võib siiski soovitada sobivustesti raames, kuid mitte toodetena, mis vastavad isiklikele jätkusuutlikkuseelistustele.
            
            
               Käesoleva määruse artiklis 3 on sätestatud kavandatud määruse kohaldamise alguse kuupäev ja 12-kuuline üleminekuperiood.
            
            
               KOMISJONI DELEGEERITUD MÄÄRUS (EL) …/…,
            
            
               21.4.2021,
            
            
               millega muudetakse delegeeritud määrusi (EL) 2017/2358 ja (EL) 2017/2359 seoses jätkusuutlikkustegurite, -riskide ja -eelistustega arvestamise lõimimisega kindlustusandjate ja kindlustustoodete turustajate suhtes kohaldatavatesse tootejärelevalve- ja juhtimisnõuetesse ning kindlustuspõhiste investeerimistoodete puhul kohaldatavatesse äritegevuse eeskirjadesse ja investeerimisnõustamisse
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 20. jaanuari 2016. aasta direktiivi (EL) 2016/97, mis käsitleb kindlustustoodete turustamist,
                  10
                eriti selle artikli 25 lõiget 2, artikli 28 lõiget 4 ja artikli 30 lõiget 6,
            
            
               ning arvestades järgmist:
            
         
         
            
               (1)Üleminek vähese CO2 heitega, jätkusuutlikumale, ressursitõhusale ringmajandusele kooskõlas kestliku arengu eesmärkidega on liidu majanduse pikaajalise konkurentsivõime tagamisel keskse tähtsusega. 2016. aastal sõlmis liit Pariisi kokkuleppe
                  11
               . Selle artikli 2 lõike 1 punktis c on sätestatud eesmärk tugevdada kliimamuutustele reageerimist muu hulgas seeläbi, et rahastamisvood viiakse kooskõlla vähese kasvuhoonegaaside heitega ja kliimamuutute suhtes vastupanuvõimelisema arengu saavutamisega.
            
            
               (2)Seda keerulist ülesannet arvesse võttes esitas komisjon 2019. aasta detsembris Euroopa rohelise kokkuleppe
                  12
               . Tegemist on uue majanduskasvu strateegiaga, mille eesmärk on muuta liit õiglaseks ja jõukaks nüüdisaegse, ressursitõhusa ja konkurentsivõimelise majandusega ühiskonnaks, kus 2050. aastaks ei ole enam kasvuhoonegaaside netoheidet ja kus majanduskasv on ressursikasutusest lahutatud. Selle eesmärgi saavutamiseks tuleb anda investoritele nende investeeringutega seoses selgeid signaale, et vältida varade kasutuskõlbmatuks muutumist ja kaasata jätkusuutlikku rahastust.
            
            
               (3)2018. aasta märtsis avaldas komisjon jätkusuutliku majanduskasvu rahastamise tegevuskava,
                  13
                milles on kehtestatud nõudlik ja laiaulatuslik jätkusuutliku rahastamise strateegia. Üks tegevuskavas sätestatud eesmärkidest on suunata kapitalivood ümber jätkusuutlikesse investeeringutesse, et tagada kestlik ja kaasav majanduskasv. 
            
            
               (4)Tegevuskava korrektse elluviimise korral suureneb investorite nõudlus jätkusuutlike investeeringute järele. Seepärast tuleb selgitada, et jätkusuutlikkustegureid ja jätkusuutlikkuseesmärke tuleks võtta arvesse komisjoni delegeeritud määruses (EL) 2017/2358
                  14
                sätestatud tootejuhtimisnõuetes.
            
            
               (5)Kindlustustooteid koostavad kindlustusandjad ja -vahendajad peaksid võtma arvesse jätkusuutlikkustegureid iga kindlustustoote heakskiitmise korras ning muudes tootejuhtimis- ja -järelevalvekordades kõigi selliste kindlustustoodete puhul, mis on mõeldud turustamiseks klientidele, kes on huvitatud jätkusuutlikkusega seotud profiiliga kindlustustoodetest. 
            
            
               (6)Võttes arvesse, et sihtturg tuleks määrata kindlaks piisavalt üksikasjalikult, ei tohiks piisata üldisest kinnitusest, et kindlustustootel on jätkusuutlikkusega seotud profiil. Selle asemel peaksid kindlustustooteid koostavad kindlustusandjad ja -vahendajad täpsustama, millisele konkreetsete jätkusuutlikkuseesmärkidega klientide rühmale turustamiseks asjaomane kindlustustoode mõeldud on.
            
            
               (7)Tagamaks, et jätkusuutlikkusteguritega kindlustustooted jäävad kergesti kättesaadavaks ka klientidele, kellel ei ole jätkusuutlikkuseelistusi, ei tuleks kindlustustooteid koostavatelt kindlustusandjatelt ja -vahendajatelt nõuda selliste kliendirühmade kindlakstegemist, kelle vajaduste, omaduste ja eesmärkidega jätkusuutlikkusteguritega kindlustustoode kokku ei sobi.
            
            
               (8)Kindlustustoote jätkusuutlikkustegurid tuleks esitada läbipaistval viisil, et kindlustustoodete turustajad saaksid anda oma klientidele või potentsiaalsetele klientidele asjakohast teavet.
            
            
               (9)2018. aasta mais avaldatud seadusandlike algatuste aluseks olnud mõjuhinnang
                  15
                näitas vajadust selgitada, et kindlustuspõhiseid investeerimistooteid turustavad kindlustusvahendajad ja -andjad peaksid osana oma kohustustest klientide ja potentsiaalsete klientide ees võtma arvesse ka jätkusuutlikkustegureid. 
            
            
               (10)Et säilitada investorikaitse kõrge tase, peaksid kindlustuspõhiseid investeerimistooteid turustavad kindlustusvahendajad ja -andjad kliendi või potentsiaalse kliendi huve kahjustada võivate huvide konfliktide liikide kindlakstegemisel võtma arvesse selliseid huvide konflikte, mis tulenevad kliendi jätkusuutlikkuseelistuste kaasamisest. Olemasolevate klientide puhul, kelle jaoks sobivuse hindamine on juba läbi viidud, peaks kindlustusvahendajatel ja -andjatel olema võimalik teha olemasoleva sobivushinnangu järgmisel korrapärasel ajakohastamisel kindlaks kliendi isiklikud jätkusuutlikkuseelistused.
            
            
               (11)Kindlustuspõhiste investeerimistoodete kohta nõu andvatel kindlustusvahendajatel ja -andjatel peaks olema võimalik soovitada oma klientidele või potentsiaalsetele klientidele sobivaid kindlustuspõhiseid investeerimistooteid ning seepärast peaks neil olema võimalik esitada küsimusi, et teha kindlaks kliendi isiklikud jätkusuutlikkuseelistused. Kooskõlas kohustusega korraldada turustustegevust vastavalt tarbijate parimatele huvidele peaksid klientidele või potentsiaalsetele klientidele antavad soovitused kajastama nii finantseesmärke kui ka nende klientide väljendatud jätkusuutlikkuseelistusi. Seepärast tuleb selgitada, et jätkusuutlikkustegurite arvestamine nõustamisprotsessis ei tohi tuua kaasa ebasobivate toodete müüki ega kindlustuspõhiste investeerimistoodete eksitavat esitamist jätkusuutlikkuseelistustele vastavatena, kui need tegelikult nendele ei vasta. Selliste tavade või eksitava esitamise vältimiseks peaksid kindlustuspõhiste investeerimistoodete kohta nõu andvad kindlustusvahendajad ja -andjad enne, kui nad küsivad kliendi või potentsiaalse kliendi võimalike jätkusuutlikkuseelistuste kohta, hindama tema muid investeerimiseesmärke ja individuaalseid asjaolusid.
            
            
               (12)Praeguseks on välja töötatud erineva jätkusuutlikkustasemega kindlustuspõhiseid investeerimistooteid. Et võimaldada klientidel või potentsiaalsetel klientidel mõista erinevaid jätkusuutlikkustasemeid ja teha jätkusuutlikkuse seisukohast teadlikke investeerimisotsuseid, peaksid kindlustuspõhiseid investeerimistooteid turustavad kindlustusvahendajad ja -andjad selgitama erinevust järgimiste vahel: ühelt poolt kindlustuspõhised investeerimistooted, mis hõlmavad sellisesse majandustegevusse tehtavate jätkusuutlike investeeringute miinimumosa, mis kvalifitseerub keskkonnasäästlikuks Euroopa Parlamendi ja nõukogu määruse (EL) 2020/852
                  16
                alusel, jätkusuutlikud investeeringud, mis on määratletud Euroopa Parlamendi ja nõukogu määruse (EL) 2019/2088
                  17
                artikli 2 punktis 17, ja kindlustuspõhised investeerimistooted, mis võtavad arvesse peamist negatiivset mõju jätkusuutlikkusteguritele ja mida võib soovitada kliendi isiklikele jätkusuutlikkuseelistustele vastavatena, ning teiselt poolt muud kõnealuste erijoonteta kindlustuspõhised investeerimistooted, mida ei tohiks soovitada klientidele või potentsiaalsetele klientidele, kellel on isiklikud jätkusuutlikkuseelistused.
            
            
               (13)Tuleb pöörata tähelepanu rohepesu probleemile, mis seisneb eelkõige ebaõiglase konkurentsieelise saamises seeläbi, et kindlustuspõhist investeerimistoodet soovitatakse keskkonnasõbraliku või jätkusuutlikuna, kui see tegelikult ei vasta põhilistele keskkonna- või muudele jätkusuutlikkusega seotud standarditele. Selleks et hoida ära ebasobivate toodete müüki ja rohepesu, ei tohiks kindlustuspõhiseid investeerimistooteid turustavad kindlustusvahendajad ja -andjad soovitada kindlustuspõhiseid investeerimistooteid isiklikele jätkusuutlikkuseelistustele vastavatena, kui need tooted neile eelistustele ei vasta. Kindlustuspõhiseid investeerimistooteid turustavad kindlustusvahendajad ja -andjad peaksid selgitama kliendile või potentsiaalsele kliendile, mis põhjusel seda ei tehta, ja dokumenteerima need põhjused.
            
            
               (14)Tuleb selgitada, et isiklikele jätkusuutlikkuseelistustele mittevastavaid kindlustuspõhiseid investeerimistooteid võivad kindlustuspõhiseid investeerimistooteid turustavad kindlustusvahendajad ja -andjad siiski soovitada, kuid mitte toodetena, mis vastavad isiklikele jätkusuutlikkuseelistustele. Selleks et klientidele või potentsiaalsetele klientidele saaks anda täiendavaid soovitusi juhul, kui kindlustuspõhised investeerimistooted ei vasta kliendi jätkusuutlikkuseelistustele, peaks kliendil olema võimalus kohandada teavet oma jätkusuutlikkuseelistuste kohta. Selleks et hoida ära ebasobivate toodete müüki ja rohepesu, peaksid kindlustuspõhiseid investeerimistooteid turustavad kindlustusvahendajad ja -andjad kliendi otsuse ja kohandamist toetavad kliendi selgitused dokumenteerima.
            
            
               (15)Käesoleva määruse sätted on omavahel ja määruse (EL) 2019/2088 sätetega tihedalt seotud, sest nendega luuakse terviklik jätkusuutlikkuse aspektide avalikustamise süsteem. Et võimaldada neid sätteid ühtselt tõlgendada ja kohaldada ning tagada, et turuosalised, pädevad asutused ja investorid saaksid kõnealustest sätetest täielikult aru ja neil oleks sätetele hõlbus juurdepääs, oleks soovitav koondada need sätted ühteainsasse õigusakti.
            
            
               (16)Seepärast tuleks delegeeritud määrusi (EL) 2017/2358 ja (EL) 2017/2359 vastavalt muuta.
            
            
               (17)Pädevatele asutustele ning kindlustusvahendajatele ja -andjatele tuleks anda piisavalt aega käesolevas määruses sätestatud uute nõuetega kohanemiseks. Seepärast tuleks selle kohaldamine edasi lükata,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Delegeeritud määruse (EL) 2017/2358 muudatused
            
            
               Delegeeritud määrust (EL) 2017/2358 muudetakse järgmiselt.
            
         
         
            
               (1)
                     Artikli 4 lõike 3 punkti a alapunkt i asendatakse järgmisega:
            
            
               „i)
                     võtab arvesse klientide eesmärke, huvisid ja omadusi, sealhulgas jätkusuutlikkuseesmärke;“.
            
            
               (2)
                     Artiklid 5 ja 6 asendatakse järgmisega:
            
            
               „Artikkel 5
            
            
               Sihtturg
            
            
               1.
                     Toote heakskiitmise korraga määratakse iga kindlustustoote jaoks kindlaks sihtturg ja tootele vastav kliendirühm. Sihtturg määratakse kindlaks piisavalt üksikasjalikult, võttes arvesse kindlustustoote omadusi, riskiprofiili, keerukust ja laadi, samuti selle jätkusuutlikkustegureid, nagu on määratletud Euroopa Parlamendi ja nõukogu määruse (EL) 2019/2088* artikli 2 punktis 24.
            
            
               2.
                     Koostajad võivad eelkõige kindlustuspõhiste investeerimistoodete puhul määrata kindlaks kliendirühmad, kelle vajadustele, omadustele ja eesmärkidele kindlustustoode üldiselt ei vasta, välja arvatud juhul, kui kindlustustoote puhul võetakse arvesse lõikes 1 osutatud jätkusuutlikkustegureid.
            
            
               3.
                     Koostajad töötavad välja ja turustavad üksnes selliseid kindlustustooteid, mis vastavad sihturgu kuuluvate klientide vajadustele, omadustele ja eesmärkidele, sealhulgas jätkusuutlikkuseesmärkidele. Hinnates seda, kas kindlustustoode vastab sihtturule, võtavad koostajad arvesse kõnealusesse sihtturgu kuuluvatele klientidele kättesaadavat teavet ja nende finantskirjaoskust.
            
            
               4.
                     Koostajad tagavad, et kindlustustoodete väljatöötamise ja koostamisega seotud töötajatel on oskused, teadmised ja asjatundlikkus, mida on vaja, et nõuetekohaselt aru saada müüdavatest kindlustustoodetest ning sihtturgu kuuluvate klientide huvidest, eesmärkidest, sealhulgas jätkusuutlikkuseesmärkidest, ja omadustest.
            
            
               Artikkel 6
            
            
               Toote testimine
            
            
               1.
                     Enne kindlustustoote toomist turule või toote olulist kohandamist või sihtturu märkimisväärse muutumise korral testivad koostajad oma tooteid asjakohaselt, muu hulgas teevad vajaduse korral stsenaariumianalüüsi. Toote testimise käigus hinnatakse, kas kindlustustoode oma kehtivusaja jooksul vastab sihtturgu kuuluvate klientide puhul kindlaks määratud vajadustele, eesmärkidele, sealhulgas jätkusuutlikkuseesmärkidele, ja omadustele. Koostajad testivad oma kindlustustooteid kvalitatiivsel viisil ning sõltuvalt kindlustustoote liigist ja laadist ning seonduvast tarbijale kahju tekitamise riskist kvantitatiivsel viisil.
            
            
               2.
                     Koostajad ei too kindlustustoodet turule, kui toote testimise tulemused osutavad, et toode ei vasta sihtturu puhul kindlaks määratud vajadustele, eesmärkidele, sealhulgas jätkusuutlikkuseesmärkidele, ja omadustele.
            
            
               _____________________
            
            
               *
                     Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).“
            
            
               (3)
                     Artikli 7 lõige 1 asendatakse järgmisega:
            
            
               „1.
                     Koostajad jälgivad pidevalt ja vaatavad korrapäraselt läbi kindlustustooteid, mille nad on turule toonud, et teha kindlaks sündmused, mis võivad oluliselt mõjutada kõnealuste toodete peamisi omadusi, riskikatet või garantiisid. Nad hindavad, kas kindlustustoode jätkuvalt vastab kindlaks määratud sihtturu vajadustele, omadustele ja eesmärkidele, sealhulgas jätkusuutlikkuseesmärkidele, ning kas kõnealuseid tooteid turustatakse sihtturul või need jõuavad klientideni väljaspool sihtturgu.“
            
            
               (4)
                     Artikli 8 lõige 3 asendatakse järgmisega:
            
            
               „3.
                     Lõikes 2 osutatud teave peab võimaldama kindlustustoodete turustajatel
            
            
               a)
                     kindlustustoodetest aru saada;
            
         
         
            
               b)
                     mõista kindlustustoote kindlaksmääratud sihtturgu;
            
            
               c)
                     teha kindlaks kliendid, kelle vajadustele, omadustele ja eesmärkidele, sealhulgas jätkusuutlikkuseesmärkidele, kindlustustoode ei vasta;
            
            
               d)
                     turustada asjaomaseid kindlustustooteid oma klientide huvides vastavalt direktiivi (EL) 2016/97 artikli 17 lõikele 1.“
            
            
               (5)
                     Artikli 10 lõige 2 asendatakse järgmisega:
            
            
               „2.
                     Toote turustamise kord peab
            
            
               a)
                     aitama ära hoida ja vähendada kahju tarbijatele;
            
            
               b)
                     toetama huvide konfliktide nõuetekohast juhtimist;
            
            
               c)
                     tagama, et klientide eesmärke, huvisid ja omadusi, sealhulgas jätkusuutlikkuseesmärke, võetakse nõuetekohaselt arvesse.“
            
            
               6)
                     Artikkel 11 asendatakse järgmisega:
            
            
               „Artikkel 11
            
            
               Koostaja teavitamine
            
            
               Kindlustustoodete turustajad, kes saavad teada, et kindlustustoode ei vasta kindlaksmääratud sihtturgu kuuluvate klientide huvidele, eesmärkidele ja omadustele, sealhulgas jätkusuutlikkuseesmärkidele, või et on muid tootega seotud asjaolusid, mis võivad negatiivselt mõjutada klienti, teavitavad sellest viivitamata koostajat ja vajaduse korral muudavad asjaomase kindlustustoote turustamise strateegiat.“
            
            
               Artikkel 2 
               Delegeeritud määruse (EL) 2017/2359 muudatused
            
            
               Delegeeritud määrust (EL) 2017/2359 muudetakse järgmiselt.
            
            
               (1)
                     Artiklile 2 lisatakse punktid 4 ja 5:
            
            
               „4)
                     „jätkusuutlikkuseelistused“ – kliendi või potentsiaalse kliendi otsus, kas ja mil määral tuleks tema investeeringusse kaasata üks või mitu järgmistest finantstoodetest:
            
            
               a)
                     kindlustuspõhine investeerimistoode, mille puhul klient või potentsiaalne klient määrab kindlaks, et miinimumosa investeeritakse keskkonnasäästlikesse investeeringutesse, mis on määratletud Euroopa Parlamendi ja nõukogu määruse (EL) 2020/852** artikli 2 punktis 1;
            
            
               b)
                     kindlustuspõhine investeerimistoode, mille puhul klient või potentsiaalne klient määrab kindlaks, et miinimumosa investeeritakse jätkusuutlikesse investeeringutesse, mis on määratletud Euroopa Parlamendi ja nõukogu määruse (EL) 2019/2088*** artikli 2 punktis 17;
            
            
               c)
                     kindlustuspõhine investeerimistoode, mille puhul võetakse arvesse põhilist negatiivset mõju jätkusuutlikkusteguritele ja mille puhul klient või potentsiaalne klient määrab kindlaks kvalitatiivsed või kvantitatiivsed elemendid, mis arvessevõtmist tõendavad;
            
            
               (5)
                     „jätkusuutlikkustegurid“ – määruse (EL) 2019/2088 artikli 2 punktis 24 määratletud jätkusuutlikkustegurid.
            
         
         
            
               _______________________________________________________________
            
            
               **
                     Euroopa Parlamendi ja nõukogu 18. juuni 2020. aasta määrus (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.6.2020, lk 13).
            
            
               ***
                     Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).“
            
            
               (2)
                     Artikli 3 lõige 1 asendatakse järgmisega:
            
            
               „1.
                     Selleks et teha vastavalt direktiivi (EL) 2016/97 artiklile 28 kindlaks selliste huvide konfliktide liigid, mis tekivad kindlustuspõhiste investeerimistoodete turustamisega seotud tegevuse käigus ja millega kaasneb risk kahjustada kliendi huve, sealhulgas tema jätkusuutlikkuseelistusi, hindavad kindlustusvahendajad ja kindlustusandjad, kas neil, asjaomasel isikul või mis tahes otseselt või kaudselt nende kontrolli all oleval isikul on kindlustustoodete turustamise tulemuste vastu huvi, mis vastab järgmistele kriteeriumidele:
            
            
               a)
                     see erineb kliendi või potentsiaalse kliendi huvist kindlustustoodete turustamise tulemuste vastu;
            
            
               b)
                     see võib mõjutada kindlustustoodete turustamise tulemusi kliendi kahjuks.
            
            
               Kindlustusvahendajad ja kindlustusandjad tegutsevad samal viisil, et teha kindlaks huvide konfliktid klientide vahel.“
            
            
               (3)
                     Artiklit 9 muudetakse järgmiselt:
            
            
               a)
                     lõike 2 punkt a asendatakse järgmisega:
            
            
               „a)
                     see vastab kliendi või potentsiaalse kliendi investeerimiseesmärkidele, sealhulgas asjaomase isiku riskitaluvusele ja jätkusuutlikkuseelistustele;“;
            
            
               b)
                     lõige 4 asendatakse järgmisega:
            
            
               „4.
                     Teave kliendi või potentsiaalse kliendi investeerimiseesmärkide kohta hõlmab vajaduse korral teavet sellise ajavahemiku pikkuse kohta, mille jooksul klient või potentsiaalne klient soovib investeeringut hoida, samuti tema riskivõtmiseelistuste, riskiprofiili ja investeeringu eesmärgi ning lisaks tema jätkusuutlikkuseelistuste kohta. Kogutud teabe maht on kooskõlas kaalutava toote või teenuse liigiga.“
            
            
               c)
                     lõige 6 asendatakse järgmisega:
            
            
               „6.
                     Direktiivi (EL) 2016/97 artikli 30 lõike 1 kohaselt kindlustuspõhise investeerimistoote kohta nõu andmisel ei anna kindlustusvahendaja või -andja soovitust, kui kliendile või potentsiaalsele kliendile ei sobi ükski toode.
            
            
               Kindlustusvahendaja või -andja ei soovita kindlustuspõhiseid investeerimistooteid kliendi või potentsiaalse kliendi jätkusuutlikkuseelistustele vastavatena, kui need kindlustuspõhised investeerimistooted neile eelistustele ei vasta. Kindlustusvahendaja või -andja selgitab kliendile või potentsiaalsele kliendile, mis põhjusel ta seda ei tee, ja dokumenteerib need põhjused.
            
            
               Kui ükski kindlustuspõhine investeerimistoode ei vasta kliendi või potentsiaalse kliendi jätkusuutlikkuseelistustele ja klient otsustab oma jätkusuutlikkuseelistusi kohandada, dokumenteerib kindlustusvahendaja või -andja kliendi otsuse, sealhulgas kõnealuse otsuse põhjused.“
            
            
               (4)
                     Artiklit 14 muudetakse järgmiselt:
            
            
               a)
                     lõike 1 punkti b alapunkt i asendatakse järgmisega:
            
            
               „i)kliendi investeerimiseesmärkidele, sealhulgas asjaomase isiku riskitaluvusele, ning kas kliendi investeerimiseesmärgid saavutatakse tema jätkusuutlikkuseelistusi arvesse võttes;“;
            
         
         
            
               b)lõikesse 4 lisatakse järgmine lõik:
            
            
               „Nõuded klientide või potentsiaalsete klientide jätkusuutlikkuseelistustele vastamise kohta, kui need on asjakohased, ei muuda esimeses lõigus sätestatud tingimusi.“
            
            
               Artikkel 3
            
            
               Jõustumine ja kohaldamine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates [väljaannete talitus: palun lisada kuupäev: 12 kuud pärast Euroopa Liidu Teatajas avaldamist].
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 21.4.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Komisjoni teatis Euroopa Parlamendile, Euroopa Ülemkogule, nõukogule, Euroopa Majandus- ja Sotsiaalkomiteele ning Regioonide Komiteele: „Euroopa roheline kokkulepe“ (COM(2019)640 final). 
               
               
                  
                     (2)
                  
                        Komisjoni teatis Euroopa Parlamendile, Euroopa Ülemkogule, nõukogule, Euroopa Keskpangale, Euroopa Majandus- ja Sotsiaalkomiteele ning Regioonide Komiteele: „Tegevuskava: jätkusuutliku majanduskasvu rahastamine“ (COM(2018)097 final).
               
               
                  
                     (3)
                  
                        Komisjoni 21. septembri 2017. aasta delegeeritud määrus (EL) 2017/2358, millega täiendatakse Euroopa Parlamendi ja nõukogu direktiivi (EL) 2016/97 seoses toodete järelevalve ja juhtimise nõuetega, mida kohaldatakse kindlustusandjate ja kindlustustoodete turustajate suhtes (ELT L 341, 20.12.2017, lk 1).
               
               
                  
                     (4)
                  
                        Euroopa Parlamendi ja nõukogu 20. jaanuari 2016. aasta direktiiv (EL) 2016/97, mis käsitleb kindlustustoodete turustamist (ELT L 26, 2.2.2016, lk 19).
               
               
                  
                     (5)
                  
                        Komisjoni 21. septembri 2017. aasta delegeeritud määrus (EL) 2017/2359, millega täiendatakse Euroopa Parlamendi ja nõukogu direktiivi (EL) 2016/97 seoses kindlustuspõhiste investeerimistoodete turustamise suhtes kohaldatavate teabenõuetega ja äritegevuse eeskirjadega (ELT L 341, 20.12.2017, lk 8).
               
               
                  
                     (6)
                  
                        Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).
               
               
                  
                     (7)
                  
                        Euroopa Parlamendi ja nõukogu 18. juuni 2020. aasta määrus (EL) 2020/852, millega kehtestatakse kestlike investeeringute hõlbustamise raamistik (ELT L 198, 22.6.2020, lk 13).
               
               
                  
                     (8)
                  
                        EIOPA-BoS-19/172, 30. aprill 2019.
               
               
                  
                     (9)
                  
                        Euroopa Parlamendi ja nõukogu 27. novembri 2019. aasta määrus (EL) 2019/2089, millega muudetakse määrust (EL) 2016/1011 ELi kliimaülemineku võrdlusaluste, Pariisi kokkulepet järgivate ELi võrdlusaluste ning võrdlusaluste kestlikkuse aspekti avalikustamisnõuete osas (ELT L 317, 9.12.2019, lk 17).
               
               
                  
                     (10)
                  
                        ELT L 26, 2.2.2016, lk 19.
               
               
                  
                     (11)
                  
                        Nõukogu 5. oktoobri 2016. aasta otsus (EL) 2016/1841 Ühinenud Rahvaste Organisatsiooni kliimamuutuste raamkonventsiooni alusel vastu võetud Pariisi kokkuleppe Euroopa Liidu nimel sõlmimise kohta (ELT L 282, 19.10.2016, lk 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Komisjoni 21. septembri 2017. aasta delegeeritud määrus (EL) 2017/2358, millega täiendatakse Euroopa Parlamendi ja nõukogu direktiivi (EL) 2016/97 seoses toodete järelevalve ja juhtimise nõuetega, mida kohaldatakse kindlustusandjate ja kindlustustoodete turustajate suhtes (ELT L 341, 20.12.2017, lk 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Euroopa Parlamendi ja nõukogu 18. juuni 2020. aasta määrus (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.6.2020, lk 13).
               
               
                  
                     (17)
                  
                        Euroopa Parlamendi ja nõukogu 27. novembri 2019. aasta määrus (EL) 2019/2088, mis käsitleb jätkusuutlikkust käsitleva teabe avalikustamist finantsteenuste sektoris (ELT L 317, 9.12.2019, lk 1).